b'\n_START_ARTICLE_\nObred\n_START_PARAGRAPH_\nObred (rudi ritual, latinsko ritus) je prikaz dolo\xc4\x8denih gest, dejanj, govorni\xc5\xa1kih obrazcev, pogosto spremljanih tudi z glasbo in petjem, s katerimi \xc4\x8dlovek izra\xc5\xbea svoj odnos do svetega. Obred je splo\xc5\xa1en pojav v vseh religijah, ki izra\xc5\xbea kulturo in civilizacijo dolo\xc4\x8dene religijske skupnosti. Religijski obred je druga\xc4\x8den od magijskega obreda. Pri magijskem obredu se dolo\xc4\x8dena okultna sila usmeri opraviti nek za\xc5\xbeelen u\xc4\x8dinek, do\xc4\x8dim je religijski obred zgolj simboli\xc4\x8den in izra\xc5\xbea najrazli\xc4\x8dnej\xc5\xa1e odnose do svetega kot so molitev, priklanjanje, kle\xc4\x8danje, klicanje, obele\xc5\xbeitev va\xc5\xbenih dogodkov iz individualnega in kolektivnega \xc5\xbeivljenja skupnosti. Obred je formaliziran, sprejme ustaljeno obliko za religiozno skupnost. Religiozna izku\xc5\xa1nja se objektivizira in se zavaruje od subjektivnega spreminjanja ter vdora iracionalnosti. Obredom je dan ve\xc4\x8dji pomen v misti\xc4\x8dnem tipu religije, kot v eti\xc4\x8dnem tipu religije. Eti\xc4\x8dnost in misti\xc4\x8dnost v religijskem obredu morata biti uravnote\xc5\xbeeni. Kadar obred izgubi vezo z religioznim izkustvom se bo spremenil v vzdr\xc5\xbeevanje mrtvih formalnosti in bo postal hlinjen obred, dolgo\xc4\x8dasna rutina. Obredi so bili zelo pomembni v arhai\xc4\x8dnih religijah animisti\xc4\x8dnega in politeisti\xc4\x8dnega tipa, kjer so se prepletali z dru\xc5\xbebenimi ceremonijali in praznovanji. Kadar so te religije izumrle, posami\xc4\x8dni obredi ostajajo kot kresovanje, jurjevanje, pustovanje in podobni, tako preidejo v folkloro ter obi\xc4\x8daje.\n_START_SECTION_\nObredne dejavnosti\n_START_PARAGRAPH_\nReligiozni obred se obi\xc4\x8dajno izvaja po navodilih zapisanih v posebni knjigi imenovani obrednik , lahko vklju\xc4\x8dujejo v obred tudi izjemoma lokalne posebnosti. Ve\xc4\x8dina obredov vsebuje obredno \xc4\x8di\xc5\xa1\xc4\x8dene, post, obredno petje, obredno liturgijo, obredna obla\xc4\x8dila, obredni prostor, obredno hrano.'